Stort område evakuert etter funn av bombe
Politiet har sperret av veien vest for Orrevatnet i Klepp kommune på Jæren i Rogaland søndag, opplyser operasjonsleder Egil Karlsen i Rogaland politidistrikt til VG. Flere boliger i området er i tillegg evakuert i en diameter på to kilometer. – Årsaken er at en bonde har funnet en bombe vest for Orrevatnet. Det fremstår som en udetonert bombe, sannsynligvis fra krigens dager, sier Karlsen. Funnet ble gjort allerede 1. juli, og politiet anmodet raskt Forsvaret om å sende sine bombeteknikere for å uskadeliggjøre eksplosivene. I dag er dagen kommet for den opptil 500 kilo tunge bomben. – Forsvaret monterer nå utstyr på bomben, og vi håper å ha fått satt den av innen klokken 16 på stedet. Bomben beskrives som oval og spiss i enden, og antas å ha blitt sluppet fra et bombefly i løpet av krigens dager. Karslen forteller at de jevnlig finner sprengstoff fra krigen, men sjelden i denne størrelsesorden. Operasjonsleder Tor Helge Stavik var på vakt da funnet av bomben først ble meldt inn. Han opplyser at sprengningen av bomben avhenger av at man får omdirigert lufttrafikken i området, på grunn av sprengradiusen. – Vi har en splintfare på noen kilometer oppover også, så flyene må omdirigeres, sier Stavik.
En bonde fant en gammel bombe i åkeren sin for to uker siden. Søndag går den i lufta.